FI Euroopan unionin virallinen lehti L 141/3

KOMISSION TÄYTÄNTÖÖNPANOASETUS (EU) 2017/929,

annettu 31 päivänä toukokuuta 2017,

alukselta vedettävillä nuotilla Kreikan aluevesillä kalastettaessa sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 13 artiklan 5 kohdan,

sekä katsoo seuraavaa:

(1) Asetuksen (EY) N:o 1967/2006 13 artiklan 1 kohdassa kielletään vedettävien pyydysten käyttö kolmen meripeninkulman päähän rannikosta ulottuvalla alueella tai 50 metrin syvyyskäyrän alueella, jos kyseinen syvyys saavutetaan jo lähempänä rannikkoa.

(2) Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 13 artiklan 1 kohdasta edellyttäen, että tietyt 13 artiklan 5 ja 9 kohdassa säädetyt edellytykset täyttyvät.

(3) Komissio vastaanotti 2 päivänä kesäkuuta 2016 Kreikalta pyynnön poiketa asetuksen (EY) N:o 1967/2006 13 artiklan 1 kohdan ensimmäisestä alakohdasta kalastettaessa alukselta vedettävillä nuotilla pikkupikarellia (Spicara smaris) ja bogaa (Boops boops) Kreikan aluevesillä.

(4) Pyyntö koskee kalastustoimintaa, jolle Kreikka on jo myöntänyt luvan, ja aluksia, joilla on kyseisen kalastuksen osalta kirjattuja saaliita yli viiden vuoden ajalta ja jotka noudattavat toiminnassaan Kreikan hyväksymää hoitosuunnitelmaa.

(5) Tieteellis-teknis-taloudellinen kalastuskomitea (STECF) arvioi syyskuussa 2016 Kreikan esittämän poikkeuspyynnön ja siihen liittyvän hoitosuunnitelman luonnoksen.

(6) Kreikka hyväksyi kyseisen hoitosuunnitelman ministeriön päätöksellä (6719/146097/29-12-2016) asetuksen (EY) N:o 1967/2006 19 artiklan 2 kohdan mukaisesti 29 päivänä joulukuuta 2016, jäljempänä ’Kreikan hoitosuunnitelma’.

(7) Kreikan pyytämä poikkeus täyttää asetuksen (EY) N:o 1967/2006 13 artiklan 5 ja 9 kohdassa säädetyt edellytykset.

(8) Ottaen huomioon sekä Kreikan maantieteellisen rakenteen, joka koostuu lukuisista eri merillä sijaitsevista saarista, että kohdelajien alueellisen jakautumisen, joka rajoittuu yksinomaan ainoastaan tiettyihin paikkoihin ja tietyille vyöhykkeille rannikkoalueilla alle 50 metrin vedensyvyyksissä, asiaan liittyy tiettyjä maantieteellisiä erityisrajoitteita. Pyyntialue on näin ollen pieni.

(9) Kalastusta ei voida suorittaa millään muilla pyydyksillä, sillä ainoastaan alukselta vedettävillä nuotilla on tämän tyyppisen kalastuksen harjoittamiseen tarvittavat tekniset ominaisuudet.

(10) Kalastuksella ei ole merkittävää vaikutusta meriympäristöön, sillä alukselta vedettävät nuotat ovat hyvin valikoivia pyydyksiä, ne eivät koske merenpohjaan eikä niitä voi käyttää Posidonia oceanica -meriheinää kasvavan merenpohjan yläpuolella.

(11) Pyyntö kattoi Kreikan vesillä perinteisen nuottakalastuksen harjoittamista koskevan hoitosuunnitelman liitteessä 5 luetellut 244 alusta. Kreikan pyytämä poikkeus koskee näin ollen vähäistä määrää aluksia nuottakalastusta harjoittavan kalastuslaivaston suureen toiminta-alueeseen nähden, ja se vastaa 1,5:tä prosenttia Kreikan koko kalastuslaivastosta ja 1 697,72 bruttotonnin vetoisuutta.

(12) Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan mukaisesti.

(13) Kreikan ministeriön päätöksellä ja hoitosuunnitelmalla taataan, että asetuksen (EY) N:o 1967/2006 13 artiklan 9 kohdan mukaisesti poikkeus ei tarkoita sallitun pyyntiponnistuksen suurentamista tulevaisuudessa.

(14) Kyseiset kalastustoimet täyttävät asetuksen (EY) N:o 1967/2006 4 artiklan 1 kohdan ensimmäisen alakohdan vaatimukset, joissa kielletään kalastus tällaisten elinympäristöjen yläpuolella. Nuottia vedetään vesimassassa eivätkä ne koske merenpohjaan. Posidonia oceanica -kasvustojen kartoitus on saatettu valmiiksi Kreikan aluevesillä, mikä edistää Posidonia oceanica -meriheinän suojelua.

(15) Asetuksen (EY) N:o 1967/2006 8 artiklan 1 kohdan h alakohdan vaatimuksia ei sovelleta, koska ne koskevat troolareita.

(16) Asetuksen 9 artiklan 3 kohdassa tarkoitetun vähimmäissilmäkoon osalta komissio panee merkille, että ottaen huomioon kyseisten kalastustoimien erittäin valikoiva luonne ja hyvin vähäinen vaikutus meriympäristöön sekä se, etteivät 4 artiklan 5 kohdan säännökset koske niitä, Kreikka salli asetuksen (EY) N:o 1967/2006 9 artiklan 7 kohdan mukaisesti hoitosuunnitelmassaan poikkeamisen kyseisistä säännöksistä.

(17) Kyseisiä kalastustoimia harjoitetaan hyvin lähellä rannikkoa eivätkä ne siten häiritse muiden alusten toimia.

(18) Hoitosuunnitelmassa varmistetaan, että asetuksen (EY) N:o 1967/2006 liitteessä III mainittujen lajien saaliit ovat hyvin vähäiset, sillä kohdelajit ovat pikkupikarelli (Spicara smaris) ja boga (Boops boops), joita ei mainita asetuksen (EY) N:o 1967/2006 liitteessä III, ja kalastustoimet ovat hyvin valikoivia.

(19) Kalastustoimet ovat hyvin valikoivia eivätkä ne kohdistu pääjalkaisiin.

(20) Hoitosuunnitelma sisältää kalastustoiminnan valvontatoimia, joten neuvoston asetuksen (EY) N:o 1224/2009 (2) 14 artiklassa vahvistetut edellytykset täyttyvät.

(21) Hoitosuunnitelma sisältää kalastustoiminnan valvontatoimia, joista säädetään asetuksen (EY) N:o 1967/2006 13 artiklan 9 kohdan kolmannessa alakohdassa.

(22) Pyydetty poikkeus olisi näin ollen hyväksyttävä.

(23) Kreikan olisi raportoitava komissiolle säännöllisin väliajoin ja Kreikan hoitosuunnitelmaan sisältyvän valvontasuunnitelman mukaisesti.

(24) Poikkeuksen kestolle asetettava aikaraja tekee mahdolliseksi varmistaa nopeasti asianmukaiset korjaavat hoitotoimenpiteet, jos komissiolle toimitettavasta raportista käy ilmi, että hyödynnettävien kantojen suojelun taso on heikko, ja sen myötä on mahdollista lujittaa tieteellistä pohjaa hoitosuunnitelman parantamiseksi.

(25) Asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Poikkeus

1. Asetuksen (EY) N:o 1967/2006 13 artiklan 1 kohtaa ei sovelleta Kreikan aluevesillä pikkupikarellin (Spicara smaris) ja bogan (Boops boops) kalastukseen alukselta vedettävillä nuotilla.

2. Edellä 1 kohdassa tarkoitettuja alukselta vedettäviä nuottia on käytettävä aluksissa,

a) joissa on Kreikan hoitosuunnitelman liitteessä 5 esitetty rekisteröintinumero;

b) joilla on kyseisen kalastuksen osalta kirjattuja saaliita yli viiden vuoden ajalta; ja

c) joilla on kalastuslupa ja jotka noudattavat toiminnassaan Kreikan asetuksen (EY) N:o 1967/2006 19 artiklan 2 kohdan mukaisesti hyväksymää hoitosuunnitelmaa.

2 artikla

Valvontasuunnitelma ja raportti

Kreikan on toimitettava komissiolle mennessä raportti, joka on laadittu hoitosuunnitelmaan sisältyvän valvontasuunnitelman mukaisesti.

3 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan kolmen vuoden ajan tämän asetuksen voimaantulosta.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 31 päivänä toukokuuta 2017. Komission puolesta Puheenjohtaja Jean-Claude JUNCKER

(1) EUVL L 409, 30.12.2006, s. 11.

(2) Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).